Superintendent Pine Pienaar is terug, dié keer om ’n moordenaar te vang wat 'n spoor van verwoesting agterlaat. Joe Smit skop een oggend sy slaapkamerdeur oop, stap tot by die dubbelbed waar twee figure vervaard probeer orent kom en trek die sneller van sy 9 mm-Astra twee keer. Hy klim in sy ou Mazda en ry uit die Vrystaatse vlaktes noord, die donker hart van die grootstad binne – op die bloedspoor wat jare gelede in sy bewussyn ingekerf is. Die een ná die ander moord volg, maar wanneer dit uiteindelik lyk asof al die leidrade duidelik uitgekerf lê, kom Pine en sy span agter hoe onpeilbaar die tekstuur van haat, verraad en bloedlus kan wees. Piet Steyn volg sy trefferdebuut, Snoeiskêr, op met ’n verhaal wat die tipies Suid-Afrikaanse landskappe van misdaad en geweld verder verken. In die tweede Pine Pienaar-speurverhaal vermeng hy twee van die stormagtigste plaaslike werklikhede, ’n mynersbestaan en die Johannesburgse onderwêreld, in ’n bloedstollende intrige.